Tájékoztató a gyomortükrözésről

 *Bevezetés*

 Tisztelt páciensünk! Önnek gyomortükrözést javasolt kezelőorvosa. A vizsgálat elvégzéséhez szükséges az  **Ön beleegyezése** . Ebben az összefoglalóban  **tájékoztatást**  szeretnénk nyújtani arról,  **hogyan történik a vizsgálat** , melyek a  **lehetséges kockázatai**  és milyen  **alternatív lehetőségei**  vannak a vastagbéltükrözés elkerülésére. A tájékoztató elolvasásával és megértésével lehetséges, hogy tájékozott beleegyezését adja a vizsgálatba.

 Amennyiben valamit nem ért meg a tájékoztató elolvasását követően, vagy kérdése merülne fel, kérjük egyelőre a beleegyező nyilatkozatot ne írja alá. Hozza el a következő konzultációra és csak azt követően írja alá, hogy megválaszolásra került az összes kérdése.

 A beleegyező nyilatkozat és a betegtájékoztató egy jogi dokumentum, melyet kérjük, hogy  **alaposan olvasson át**.

 Ha az orvosi konzultáció után és a betegtájékoztató elolvasását követően megértette a kapott tájékoztatást, beleértve a vizsgálat esetleges szövődményeit, kérjük írja alá a beleegyező nyilatkozatot. Legyen szíves ezt hozza magával a vizsgálatra, ugyanis aláírt beleegyező nyilatkozat hiányában a vizsgálatot nem szabad elvégeznünk.

 *Mi a gyomortükrözés?*

 A gyomortükrözés során, melyet felső tápcsatornai endoszkópiának, vagy gasztroszkópiának is szoktak nevezni, egy hajlékony csövet vezetünk a nyelőcsövön keresztül a gyomorba, valamint a vékonybél kezdeti szakaszába. Ennek a csőnek a végén fényforrás és videokamera is van, melyek segítségével a kivetítő képernyőn láthatjuk a tápcsatorna belső felszínét. Ez az eszköz fényképek készítésére is alkalmas, melyet a vizsgálat végén a dokumentáció részeként átadunk Önnek. A gyomortükrözés során a vizsgáló orvos szövetmintákat vehet a nyelőcsőből, a gyomorból, vagy a kezdeti vékonybél szakaszból is. Ezt a  **fájdalommentes**  folyamatot hívják biopsziának. A szövetmintát mikroszkópos vizsgálattal lehet tovább elemezni, melynek kiértékelését pathológus szakorvosaink 10-15 munkanap alatt végzik el. Ezt követően tudjuk a szövettani eredményt az Ön számára kiadni.

 A szövettani minta a szövettani leletet adó szakorvosi laboratóriumhoz tartozó archiváló egységben kerül tárolásra. Ezt a későbbiekben anonim módon oktatási célra vagy a klinikai diagnosztikát javító kutatási célra esetleg felhasználhatják. Amennyiben ezzel kapcsolatban kérdése vagy aggálya merülne fel, kérjük, hogy ezt a beleegyező nyilatkozat aláírása előtt jelezze a kezelőorvosának.

 *Miért van szükség gyomortükrözésre?*

 Ezt a vizsgálatot azért javasolta Önnek a kezelőorvosa, mert a tünetei hátterében álló okot szeretné felderíteni. A gyomortükrözés eredményétől függően lehet kiválasztani a megfelelő gyógykezelést, illetve meg lehet határozni az esetleges további speciális vizsgálatokat szükségét.

 A gyomortükrözést a következő okok miatt szokták leggyakrabban javasolni: emésztési zavar, vérszegénység, akaratlan fogyás, hányás, székletben talált vér, vérhányás, nyelési nehezítettség, hasi- vagy gyomorszáj tájéki fájdalom, puffadás, teltségérzés, étvágytalanság.

 *Milyen alternatív vizsgálómódszerek lehetségesek?*

 Ilyen lehet a báriummal végzett gyomor röntgen vizsgálat. Hátránya azonban, hogy kevésbé informatív, valamint a tápcsatornából nem lehet mintát venni szövettani elemzés céljából. Amennyiben első körben ezt a lehetőséget kívánja választani, kérjük beszéljen kezelőorvosával.

 *Mi történik, amikor megérkezik az endoszkópos helyiséghez?*

 Érkezését követően az endoszkópos helyiségben fog találkozni szakasszisztensünkkel és a vizsgálatot végző orvossal. Amennyiben altatásos vizsgálatra érkezik, altatóorvos is jelen lesz. Ahhoz, hogy meggyőződjünk arról, hogy a vizsgálat/beavatkozás biztonságosan elvégezhető, néhány kérdésre választ kell majd adnia, melyek korábbi betegségeire, jelen állapotára és a hazajutás körülményeire vonatkoznak. Amennyiben bódításban vagy altatásban történik a vizsgálat, Önnek kísérővel kell haza jutnia.

 Megmérjük a vérnyomását, szívfrekvenciáját és az oxigénszaturációt is. Amennyiben cukorbetegsége van, akkor vércukormérés is történik.

 Ekkor is van még lehetősége bármilyen kérdést feltenni a vizsgálattal kapcsolatban, melyet az endoszkópiát végző orvos tud megválaszolni. Ekkor fogjuk elkérni az aláírt beleegyező nyilatkozatát is.

 *Milyen hosszan lesz az egészségügyi intézményben?*

 Az előjegyzett időpont előtt 30 perccel érdemes megérkezni. Előfordulhat azonban, hogy a vizsgálati sorban csúszás jön létre, egy-egy hosszabb beavatkozás miatt. Ilyen esetben szíves türelmét kérjük, amíg sorra kerül. Minden páciensünket igyekszünk a legjobb tudásunk szerint és a legalaposabban megvizsgálni és problémájukat kezelni. Néha ez hosszabb időt vesz igénybe, mint a beavatkozásra előre szánt időtartam, ezt azonban nehéz előre megjósolni. Egy-egy ilyen csúszás amellett, hogy várakozás szempontjából kellemetlen lehet, azt is jelzi, hogy nem hagyunk abba egy vizsgálatot a lejárt idő miatt, hanem addig végezzük, amíg megnyugtató eredményt nem kapunk. A vizsgálat után az ébredés fázisa eltérő hosszú lehet attól függően, hogy történt-e altatás vagy bódítás, melyről bővebben az altatóorvosi tájékoztató dokumentumban olvashat. A vizsgálat után egy egyágyas pihenő helyiségbe kísérjük, ahol hozzátartozójának jelenlétében pihenhet átlagosan 30 percig. Amennyiben úgy érzi, még szeretne pihenni, ezt követően az endoszkópos helyiség előtti váróban tölthet még időt.

 *Mi történik a gyomortükrözés alatt?*

 Miután lehetősége volt az esetleges fennmaradó kérdéseit megvitatni a vizsgálatot végző orvossal, valamint megkapta az érzéstelenítő spray-t, egy csutorára kell a fogaival ráharapnia. Ezen keresztül vezetjük a szájába az endoszkópot. Ha kivehető fogsora van, azt a vizsgálat előtt ki kell venni. Bal oldalt fekvő helyzetben a vizsgáló ágyra kell feküdni. Ebben a helyzetben kapja meg a bódító, vagy altató gyógyszert, amennyiben nem éberen történik a vizsgálat. Ezt követően az endoszkópos orvos az eszközt a garathoz irányítja és az Ön nyelési reflexének segítségével a nyelőcsőbe vezeti az eszközt. Ez után már a gyomorba és a kezdeti vékonybélbe lehet jutni, így nyílik lehetőség a felső tápcsatorna nyálkahártyájának teljes átvizsgálására. A vizsgálat ideje alatt az orrán keresztül önállóan tud majd lélegezni. A gyomorba a vizsgálat alatt levegőt kell befújni, hogy a nyálkahártya láthatóvá váljon. Bár ez kellemetlen lehet, de nem okoz hasi fájdalmat. A felső tápcsatorna nyálkahártyájának átvizsgálása, illetve az esetleges szövettani mintavétel, vagy egyéb beavatkozás kérdése a legtöbb esetben 5-15 percnyi időt vesz igénybe.

 *Lehet enyhíteni a beavatkozás alatti kellemetlen érzésen?*

 A beavatkozást bódításban vagy altatásban is végezhetjük az Ön igényének megfelelően. Az altatásról és bódításról külön betegtájékoztató kiadványunkban tájékozódhat részletesen.

 A vizsgálat alatt a torkában érzett kellemetlenséget helyi érzéstelenítővel, spray adásával tudjuk kivédeni. Az érzéstelenítő spray a száj, a torok és a garat nyálkahártyáját elzsibbasztja, így az eszköz kellemetlen módon a garatot nem ingerli és hányingert keltő, öklendezést kiváltó hatása kivédhető. Hatóanyaga a lidocain, mely a fogászati érzéstelenítésekhez leggyakrabban használt gyógyszer. Előnye, hogy a vizsgálat alatt ébren van, tudatánál marad és kísérő nélkül hazamehet a vizsgálat után. Az egyedüli hátránya, hogy a vizsgálat befejezését követően leghamarabb 1 óra elteltével szabad ennie. Ennyi idő kell ugyanis a zsibbadás elmúlásához, azaz, hogy már ne álljon fenn a félrenyelés veszélye. Az első kis korty folyadék mindenképpen hideg italból történjen és csak azt követően fogyasszon többet és szilárd ételt miután megbizonyosodott, hogy a nyelés már ismét zavartalan.

 **Amennyiben lidocain érzékeny, kérjük feltétlenül jelezze számunkra!**

 *Hogyan kell előkészülni?*

 A vizsgálat előtti 8 órában már nem fogyaszthat ételt, mert a gyomorban maradt, félig emésztett ételmaradék nem teszi lehetővé a gyomor nyálkahártyájának teljes biztonsággal történő átvizsgálását. Emellett annak veszélye is fennáll, hogy ez a gyomortartalom a vizsgálat alatt öklendezéssel a szájüregbe kerül, majd egy hirtelen légvétellel a tüdőbe jut, ahol nehézlégzést, vagy súlyosabb esetben tüdőgyulladást okozhat. A vizsgálat előtt 2-3 órával maximum 1 dl vizet fogyaszthat.

 **Ha evett ebben az időszakban, akkor a vizsgálatára új időpontot adunk!**

 Kérjük a rendszeresen szedett gyógyszereit a vizsgálat napján vegye be.

 **Amennyiben**  Önnek gyógyszerrel, vagy inzulinnal kezelt  **cukorbetegsége van**, a vizsgálat előtt legalább egy héttel  **egyeztessen a kezelőorvosával**  arról, hogy a vizsgálat előtt milyen formában és mennyi gyógyszert, vagy inzulint adjon be magának.

 **Véralvadásgátló**  gyógyszer szedése  **esetén**  mindenképpen  **egyeztessen a kezelőorvosáva**l arról, hogy azt miként szedje, vagy mennyi idővel hagyja el a vizsgálatot/beavatkozást megelőzően.

 Kérjük  **értéktárgyakat ne hozzon**  a rendelőbe, mert azok épségéért felelősséget vállalni nem tudunk.

 *Milyen kockázatai vannak a gyomortükrözésnek?*

 A gyomortükrözés a legtöbb páciens számára egy egyszerű és biztonságos vizsgálómódszer. Jelentős kockázatai ritkák, ugyanakkor nagyon ritkán akár életveszélyes szövődmény is előfordulhat. A mérlegelésnél mindig meg kell fontolni a vizsgálattól várható hasznot, illetve a tőle várható kockázatot. Emiatt kérjük figyelmesen olvassa el lehetséges szövődményeket bemutató részt.

 A gyomortükrözés főbb szövődményei, kockázatai:

* A  **tápcsatorna átlyukadása**  2000-ből 1 esetben (0,05%-ban) fordulhat elő. Ennek tünetei lehetnek a nyaki-, mellkasi- vagy hasi fájdalom, bőr alatti duzzanat, sercegés, nehézlégzés vagy hőemelkedés, láz. Ennek megoldására méretétől, helyzetétől függően vagy infúzióval és antibiotikum adásával, vagy sebészeti, hasi metszéssel járó műtéttel kerülhet sor. A nagyon ritkán előforduló nyelőcső átlyukadása a mellüreg fertőződéséhez vezethet, melynek halálozási aránya magas, 2-36% közötti.
* Bár a gyomortükrözés a legjobb rendelkezésünkre álló vizsgálómódszer a gyomor betegségeinek diagnosztizálására, ez sem tökéletes. Előfordulhat, hogy  **nem veszünk észre**  olyan eltérést, mely egyébként fontos jelentőséggel bírna. A korai gyomorrákok esetében például 10-ből 1-szer endoszkópos szakember elvétheti a betegség felismerését.
* Amikor a felső tápcsatornából mintát veszünk, vagy egy polypot eltávolítunk, 100-ból 1 esetben (1%)  **vérzés keletkezhet**, de ez általában kis mértékű és spontán módon meg is szűnik. Amennyiben a vizsgálat vége után indul vérzés (akár 10-14 nappal később is lehetséges), úgy vérhányás, vagy sötét színű széklet jelenhet meg. Ilyenkor általában egy következő gyomortükrözés során a vérzés elállítható. Súlyos esetben vérkészítmény transzfúziójára is szükség lehet.
* Rövid ideig bekövetkezhet  **légvétellel, szívveréssel vagy vérnyomással összefüggő probléma** . A vizsgálat alatt azonban a vérnyomást, illetve a vér oxigén ellátottságát folyamatosan figyeljük, így, ha ezek a szövődmények elő is fordulnak, azonnali beavatkozással tudjuk kezelni ezeket az állapotokat. Fokozott kockázatot jelent ilyen szempontból az idősebb életkor, a szív- és érrendszeri betegségek, valamint a tüdőbetegségek is.
* Valamilyen gyógyszer iránti túlérzékenység, melyről Önnek korábban nem volt tudomása. Ezért is nagyon fontos, hogy az ismert gyógyszerérzékenységről, allergiáról még a vizsgálat megkezdése előtt tájékoztassa kezelőorvosát.
* Nagyon ritkán előfordulhat, hogy **megsérülhet egy fog, fogászati implantátum, vagy híd** .
* Nagyon ritkán előfordulhat, hogy az eszköz elakadhat a nyelőcsőben vagy egy rekeszsérvben. -  **Szívinfarktus**  vagy  **szélütés**  (agyi infarktus, stroke), mely szintén nagyon ritka.

 *Mire kell számítani a vizsgálat után? Mit szabad és mit nem ajánlott a gyomortükrözés után?*

 Kérjük, legalább 30 percig pihenjen a rendelőben a vizsgálat után. Szükség esetén vérnyomásmérés és egyéb orvosi vizsgálat is történhet. A tükrözés után nem szabad fájdalmat éreznie. Ha mégis ilyet érezne, jelezze az endoszkópos orvosnak és ne hagyja el a rendelőt, amíg panaszmentessé nem válik.

 A vizsgálat után a vizsgáló orvos a pihenőhelyiségben tájékoztatja a vizsgálat eredményéről és itt kapja meg a leletet a fotódokumentációval együtt. Amennyiben szövettani mintavételre is szükség volt, akkor annak eredményét 2 hét múlva küldjük el e-mailben, vagy az Ön által választott egyéb módon (pl.: postai ajánlott küldemény).

 Amennyiben bódításban vagy altatásban készült a vizsgálat, kérjük feltétlenül hozzon magával egy közeli hozzátartozót, vagy barátot. Előfordulhat, hogy a vizsgálat utáni tájékoztatásra később már nem fog emlékezni, így ő segítségére lehet ilyen esetben. Ha egyedül él, kérjük a vizsgálati nap éjszakáját ne töltse egyedül.

 Az altatást vagy bódítást követő 24 órában nem szabad:

* Autót vagy egyéb járművet vezetni
* Kimerítő fizikai munkát, sportot végezni
* Alkoholt fogyasztani
* Hivatalos dokumentumot, szerződés, megállapodást aláírni

 Legtöbb páciensünk 24 óra elteltével tökéletesen vissza tud térni a megszokott életviteléhez.

 *Miután hazament*

 **Amennyiben otthon a vizsgálatot követően 14 napon belül erős hasi fájdalom, vérzés, láz vagy szokatlan panasz jelentkezne, kérjük az alábbi telefonszámot hívja:**

|  |  |  |
| --- | --- | --- |
|  |  Buda  |  Pest  |
|  hétköznap 08:00 - 20:00  |  06/20/4101926  |  06/20/5364156  |
|  hétköznap 20:00 - 08:00  |  06/20/5155134  |  06/20/5155134  |
|  hétvégén  |  06/20/5155134  |  06/20/5155134  |

 Kérjük, amennyiben az előjegyzett időpontban nem tud eljönni a vizsgálatra, jelezze azt a recepcio.buda@gasztrocentrum.hu vagy recepcio.pest@gasztrocentrum.hu e-mail címen, vagy a 06/20/4101926 (budai oldal) vagy 06/20/5364156 (pesti oldal) telefonszámon.

 A várólistán lévő pácienseink így hamarabb sorra kerülhetnek.

 A lemondást követően természetesen új időpontot biztosítunk Önnek.

 Bízunk abban, hogy segítségére lehetünk!

 Szeretettel várjuk rendelőnkben!

 Készítette: Dr. Tornai Tamás István Lektorálta: Dr. Szőnyi Mihály

 Időpont: 2021.09. 23 Verziószám: v1